
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 08 februarie 2011               

Pl.x 882/2010                     


AVIZ
asupra propunerii legislative privind completarea Legii nr.571/2003 privind Codul Fiscal, cu modificările şi completările ulterioare
              În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu propunerea legislativă privind completarea Legii nr.571/2003 privind Codul Fiscal, cu modificările şi completările ulterioare, trimisă cu adresa nr. Pl.x 882 din 21 decembrie 2010 şi înregistrată cu nr. 31/1289 din 22 decembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă, în şedinţa din 13 decembrie 2010.
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă, în şedinţa din 08 februarie 2011.
Propunerea legislativă are ca obiect de reglementare completarea cu un nou alineat a art. 255 din Legea nr. 571/2003 privind Codul fiscal, cu modificările şi completările ulterioare, în sensul ca 1% din impozitul pe locuinţe plătit de persoanele fizice si juridice să fie folosit pentru sprijinirea persoanelor afectate de inundaţii.
            Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 1246 din 18 octombrie 2010 şi punctul de vedere al Guvernului nr. 2900 din 19 noiembrie 2010, prin care nu susţine adoptarea acestei iniţiative legislative. 

 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât, adoptarea unei soluţii la nivel normativ prin intermediul căreia anumitor sume cuvenite bugetelor locale să le fie fixată o altă destinaţie este de natură să aducă atingere principiului autonomiei locale, principiu consacrat în legea fundamentală şi în Legea administraţie publice locale nr. 215/2001, republicata, cu modificările şi completările ulterioare. De asemenea, în temeiul dispoziţiilor art. 14 alin. (5) din Legea nr. 273/2006 privind finanţele publice locale, cu modificările şi completările ulterioare, nu sunt prevăzute mijloacele necesare pentru acoperirea minusului de venituri, pe care aplicarea soluţiei legislative propuse le-ar presupune. 
        În raport cu obiectul şi conţinutul reglementării, propunerea legislativă face parte din categoria legilor ordinare. 
               PREŞEDINTE,                                                         SECRETAR,

               Daniel BUDA                                                Gabriel ANDRONACHE
Consilier, Ciprian Bucur

